บัญชีกลางเร่งแก้จัดซื้อทุจริต
กรมบัญชีกลางพัฒนาระบบการจัดซื้อจัดจ้างรูปแบบใหม่ ระบบ e-Market และระบบ e-Bidding เริ่มใช้หน่วยงานนำร่อง 12 แห่ง ตั้งแต่ 1 พ.ย. 2557
16 ต.ค. 2557

กรมบัญชีกลางพัฒนาระบบการจัดซื้อจัดจ้างรูปแบบใหม่ ระบบ e-Market และระบบ e-Bidding เริ่มใช้หน่วยงานนำร่อง 12 แห่ง ตั้งแต่ 1 พ.ย. 2557
นายมนัส แจ่มเวหา อธิบดีกรมบัญชีกลาง กล่าวว่า กรมได้พัฒนาระบบจัดซื้อจัดจ้างภาครัฐด้วยวิธีการทางอิเล็กทอรกนิกส์ มาถึง ระยะที่ 3  โดยเป็นระบบอิเล็กทรอนิกส์อย่างครบวงจร เพื่อเพิ่มประสิทธิภาพในการจัดซื้อจัดจ้าง มีความโปร่งใส สะดวกต่อการตรวจสอบ ลดปัญหาทุจริตคอร์รัปชั่น  และลดปัญหาการฮั้วได้ในระดับหนึ่ง เพื่อให้เป็นไปตามนโยบายของคณะรักษาความสงบแห่งชาติ (คสช.) และกระทรวงการคลัง
สำหรับระบบการจัดซื้อจัดจ้างรูปแบบใหม่ ที่เรียกว่า ระบบ e-Market และระบบ e-Bidding ซึ่งทั้งสองระบบดังกล่าวจะเน้นให้หน่วยงานภาครัฐสามารถจัดหาพัสดุให้สอดคล้องกับรูปแบบ ประเภทสินค้า เงินงบประมาณที่ได้รับ และระยะเวลาที่จัดหา เพื่อให้เกิดความคุ้มค่า ในราคาที่เหมาะสมและทันเวลาที่ต้องการใช้งาน ส่วนผู้ค้าภาครัฐจะสามารถจัดซื้อจัดจ้างได้สะดวกและเท่าเทียมกัน และเป็นการพัฒนาสินค้าและบริการให้มีความเป็นมาตรฐาน รวมทั้งสร้างขีดความสามารถในการแข่งขันให้ภาคธุรกิจของประเทศไทย
ทั้งนี้ คาดว่าจะเริ่มการใช้งานในระบบนี้ตั้งแต่วันที่ 1 พ.ย.  2557 เป็นต้นไป โดยจะใช้กับหน่วยงานนำร่องในสังกัดกระทรวงการคลัง 9 แห่ง ได้แก่ สำนักงานปลัดกระทรวงการคลัง สำนักงานเศรษฐกิจการคลัง กรมธนารักษ์ กรมศุลกากร กรมสรรพสามิต กรมสรรพากร กรมบัญชีกลาง สำนักงานคณะกรรมการนโยบายรัฐวิสาหกิจ และสำนักงานบริหารหนี้สาธารณะ และโรงพยาบาลในสังกัดกระทรวงสาธารณสุข 3 แห่ง ได้แก่ โรงพยาบาลเลิดสิน โรงพยาบาลราชวิถี และสถาบันโรคทรวงอก โดยจะใช้กับสินค้านำร่องซึ่งเป็นวัสดุสำนักงาน 5 ประเภท ได้แก่ กระดาษถ่ายเอกสาร ผงหมึก/ตลับหมึก แฟ้มเอกสาร เทปกาว ซองเอกสาร และยารักษาโรค 2 ชนิด ได้แก่ ยารักษาโรคอัลไซเมอร์ และยารักษาโรคเบาหวาน